पुरातत्व विभाग के पंजीकरण अधिकारी रणबीर शास्त्री के नेतृत्व में बृहस्पतिवार बाद दोपहर विभाग की टीम गांव बालू पहुंची। जहां टीम को टीले से भारी मात्रा में मिट्टी खोदी हुई मिली। अधिकारियों ने खुदाई में निकले प्राचीन अवशेष भी एकत्रित किए। इसमें प्राचीन राख सहित कुछ बर्तनों के अवशेष पाए गए हैं। शास्त्री ने बताया कि यह एक गंभीर अपराध है। उन्होंने बताया कि इस टीले को पुरातत्व विभाग के संरक्षण में लिया गया है। इसके लिए बाकायदा 28 दिसंबर 2010 को नोटिफिकेशन जारी हुआ था। इसमें इस टीले की 109 कनाल एवं 8 मरले अथवा 13 एकड़ 15 कनाल भूमि को संरक्षित घोषित किया गया था। इसी कारण अब यह पुरातत्व विभाग के संरक्षण में है। बिना मंजूरी के इसकी खुदाई करना अपराध है। इसके लिए पुलिस में शिकायत देकर केस दर्ज करवाया जाएगा।